**Ocjena gostiju 92/100: gosti prepoznaju dobar omjer cijene i kvalitete u Šibeniku**

U prvih šest mjeseci 2025. godine, 6.130 gostiju podijelilo je svoje mišljenje o boravku u Šibeniku, a ukupna ocjena zadovoljstva iznosi 92/100. Broj komentara porastao je za 4,5 %, a stopa odgovaranja na komentare sada iznosi 41 %, što pokazuje sve veću prisutnost i angažiranost domaćina u online komunikaciji s gostima.

Hoteli ostvaruju ocjenu 92/100, uz vrlo visoku stopu odgovora od 76 %. Gosti najčešće ističu ljubaznost djelatnika, što značajno doprinosi ukupnom dojmu. Hosteli su ocijenjeni s 90/100, uz rast zadovoljstva od 1,4 %. Kampovi su ocijenjeni s 89/100, uz stabilnu kvalitetu usluge.

Ugostiteljski objekti bilježe rast zadovoljstva od 2 %, s ukupnom ocjenom 92/100. Kvaliteta hrane je ocijenjena s visokih 88/100, a ljubaznost djelatnika s 96/100, što potvrđuje kontinuiranu posvećenost kvaliteti usluge. Privatni smještaj također bilježi rast zadovoljstva, s ocjenom 92/100. Atrakcije ostvaruju 92/100, uz rast vidljivosti kroz 10 % više komentara u odnosu isti period u prethodnoj godini.

Projekt IQM Destination provodi Turistička zajednica Grada Šibenika u suradnji s tvrtkom Feel IQM, s ciljem kontinuiranog praćenja zadovoljstva gostiju i kvalitete turističke ponude.

Postignuti rezultati potvrđuju da Šibenik pruža visoku razinu kvalitete, uz jasno prepoznat trud i angažman domaćina.